ΒΙΒΛΙΟΘΗΚΗ ΚΟΡΑΗ
Κάποτε στα παλιά τα χρόνια ζούσε σε κάποιο χωριό της Χίου μια πανέμορφη κοπέλα που την έλεγαν Μαρκέλλα.

Η Μαρκέλλα ήταν ξακουστή νοικοκυρά γιατί έφτιαχνε πολύ όμορφα γλυκά του κουταλιού και γιατί έφτιαχνε πολύ όμορφα κεντήματα με πολλά χρώματα και σχέδια  κι ύφαινε στον αργαλειό της τα πιο όμορφα υφαντά στο νησί.

Μια μέρα που πήγε στο πηγάδι του χωριού με την στάμνα της να πάρει νερό, την είδε ένα όμορφο παλικάρι, ο Σιδερής, την αγάπησε και πήγε στον πατέρα της και την ζήτησε να την πάρει γυναίκα του. Κι έτσι αρραβωνιάστηκαν.

Η Μαρκέλλα κι ο Σιδερής ήταν πολύ ευτυχισμένοι.

Την ευτυχία τους ζήλεψε μια κακιά γειτόνισσα , που όλοι είχαν ξεχάσει τ΄όνομά της και την έλεγαν «Κακίστρω». Αυτή λοιπόν είχε μια πολύ άσχημη κόρη, χοντρή με πλακουτσωτή μύτη και σκεφτόταν πώς να χαλάσει τον αρραβώνα της Μαρκέλλας και να πάρει ο Σιδερής για γυναίκα του, την άσχημη κόρη της.

΄Ετσι ένα πρωινό πήγε και χτύπησε την πόρτα της Μαρκέλλας. Η Μαρκέλλα άνοιξε κι όπως ήταν πολύ ευγενικό κορίτσι της είπε να περάσει μέσα.

Όταν εκείνη μπήκε μέσα, της είπε ότι την καλεί στο σπίτι της το απόγευμα για να πιούνε καφεδάκι, να συζητήσουν και να της δείξει η Μαρκέλλα όμορφα σχέδια για να κεντήσει κι η κόρη της τα προικιά της.

Κι η Μαρκέλλα δέχτηκε και το ίδιο απόγευμα πήγε στο σπίτι της «Κακίστρως».

Εκεί λοιπόν η σπιτονοικοκυρά την κέρασε γλυκό νεράντζι και καφέ. Μέσα στον καφέ όμως είχε ρίξει ένα βοτάνι που φέρνει ύπνο. Κι έτσι ανυποψίαστη η Μαρκέλλα, ήπιε τον καφέ κι έπεσε σ΄ένα βαθύ ύπνο….Το επόμενο βράδυ κρυφά για να μην τη δει κανείς η κακίστρω, φόρτωσε την όμορφη κοιμισμένη Μαρκέλλα πάνω σε μια άμαξα( γιατί τότε δεν υπήρχαν αυτοκίνητα) και την μετέφερε μακριά, σ΄ένα κάστρο , ψηλά σ΄ένα βουνό. Εκεί αφού κλείδωσε καλά την πόρτα, πήρε το κλειδί και το πέταξε αργότερα στη θάλασσα.

Το ίδιο βράδυ ο Σιδερής πήγε στο σπίτι της για να την συναντήσει και να πάνε μια βόλτα. Χτύπησε την πόρτα κι άνοιξε ο πατέρας της. Όταν ο πατέρας της έμαθε ότι η Μαρκέλλα δεν ήταν μαζί με τον αρραβωνιαστικό της ανησύχησε πολύ, γιατί η κόρη του δεν το συνήθισε να εξαφανίζεται. Ειδοποίησε λοιπόν τους συγγενείς του και κρατώντας αναμμένους δαυλούς χτύπησαν όλες τις πόρτες του χωριού ( μαζί και της Κακίστρως που φυσικά είπε πως ήταν στο σπίτι της, αλλά έφυγε νωρίς), αλλά κανείς δεν ήξερε να τους πει πού ήταν η Μαρκέλλα.

 Την άλλη μέρα ο Σιδερής έφυγε και πήγε σε άλλα χωριά να την ψάξει, αν και όλοι ήταν πια σίγουροι ότι κάτι κακό της είχε συμβεί.
Ο Σιδερής λοιπόν αφού έψαξε και ρώτησε στα κοντινά χωριά, όλους τους ανθρώπους, έφτασε το βράδυ στο σπίτι ενός βοσκού. Ο βοσκός που κρατούσε τη γκλίτσα του κι επειδή είχε κρύο ήταν τυλιγμένος στην κάπα του, αφού του είπε πως δεν ήξερε τίποτα για την Μαρκέλλα, τον προσκάλεσε να τον φιλοξενήσει για να περάσει το βράδυ στο σπίτι του. Του έδωσε να πιει γάλα από τα γίδια του και να φάει τυρί που είχε φτιάξει και ζεστό ψωμί που είχε ζυμώσει η γυναίκα του σε μια πινακωτή . επίσης του πρόσφερε σύκα, καρύδια και κάστανα που είχε φυλαγμένα μέσα σε μεγάλες κουφάλες δέντρων. Ο Σιδερής κάθισε σ’ ένα σκαμνί κι είδε ένα σωρό πράγματα στο σπίτι του βοσκού που ήταν φτιαγμένα από ξύλο ( πιάτα, φλιτζάνια, ένα γουδί, κουτάλες και διάφορα άλλα εργαλεία, επίσης είδε κι ένα αδράχτι που η γυναίκα του βοσκού μετέτρεπε σε νήμα το μαλλί των προβάτων για να φτιάξει τα βαριά μάλλινα ρούχα για τις κρύες μέρες του χειμώνα).
Την άλλη μέρα , αφού τους ευχαρίστησε για την φιλοξενία, ξεκίνησε ξεκούραστος να πάει και στα υπόλοιπα χωριά.

Δρόμο παίρνει , λοιπόν, δρόμο αφήνει κι αφού πέρασε από πολλά χωριά χωρίς να μάθει κάτι για την Μαρκέλλα, έφτασε στη θάλασσα και μπήκε σ΄ένα ελληνικό ξύλινο καράβι που είχε ακρόπλωρο μια όμορφη κοπέλα, για να ταξιδέψει και να ψάξει και σ΄άλλους τόπους για την αγαπημένη του.
Στο ταξίδι του συνάντησε ένα τούρκικο πλοίο κι όλοι μαζί , πολέμησαν και τους νίκησαν και με τα κανόνια τους χτύπησαν και βύθισαν το τούρκικο πλοίο.  Μετά συνάντησαν ένα πειρατικό πλοίο και αφού πολέμησαν γενναία κατάφεραν να νικήσουν και τους πειρατές. Ο Σιδερής ταξίδεψε σχεδόν σ΄όλη τη γη και γνώρισε πολλούς νέους τόπους, αλλά πουθενά κανείς δεν ήξερε να του πει κάτι για την Μαρκέλλα.

Εν τω μεταξύ, η Μαρκέλλα μετά από μερικές μέρες ξύπνησε κι είδε πως ήταν κλειδωμένη κι άρχισε να κλαίει. Κάποια στιγμή, όμως άκουσε μια γυναικεία να της μιλά και να την παρηγορεί.  ΄Ετσι έμαθε πως ήταν κλεισμένη σ΄ένα κάστρο, ψηλά σ΄ένα βουνό, αλλά δεν ήταν μόνη της. Εκεί ήταν κλεισμένες κι άλλες κοπέλες και μερικά παλικάρια, που τα είχαν κλείσει εκεί οι τούρκοι για να ζητήσουν λύτρα από τους γονείς τους και κανείς, άλλος δεν ήξερε ότι βρισκόταν εκεί.

Τότε η Μαρκέλλα της είπε να ειδοποιήσει κι όλους τους άλλους κι όλοι μαζί ν΄αρχίσουν να φωνάζουν όσο πιο δυνατά μπορούσαν « βοήθεια!!!» μήπως τους άκουγε κάποιος και τους ελευθέρωνε. Κι έτσι έγινε….

΄Ενας βοσκός που έβοσκε τα πρόβατά του κάπου μακριά, σαν να άκουσε κάτι και πλησίασε να δει τι συμβαίνει . Κατάλαβε πως κάποιοι άνθρωποι ήταν φυλακισμένοι και ειδοποίησε τους συγχωριανούς του, που όλοι μαζί έσπασαν την μεγάλη ξύλινη πόρτα του κάστρου, μπήκαν μέσα και μετά έσπασαν μια-μια τις πόρτες κι απελευθέρωσαν τις κοπέλες και τα παλικάρια από τα κελιά τους, που χαρούμενα έτρεξαν στο σπίτι τους κι αγκάλιασαν τους δικούς τους.
΄Ετσι έγινε και με την Μαρκέλλα, που επέστρεψε στο σπίτι της και στην αγάπη των δικών της . Αλλά δεν έκαναν γλέντι όπως σ΄όλα τα άλλα σπίτια που επέστρεψαν τα φυλακισμένα τους παιδιά, γιατί η Μαρκέλλα ειδοποίησε τον Σιδερή και περίμενε να γυρίσει κι εκείνος για να γιορτάσουν μαζί  την ελευθερία της, την επιστροφή του και τον γάμο τους.

Και πραγματικά ο Σιδερής μόλις πήρε το μήνυμα της Μαρκέλλας, επέστρεψε αμέσως στο νησί κι έκαναν ένα γλέντι που ακόμα το θυμούνται στο χωριό.

Όσο για την Κακίστρω, μόλις έμαθε για την απελευθέρωση της Μαρκέλλας, πήρε τη άσχημη κόρης και κρυφά έφυγε από το χωριό, μάλλον κι από το νησί. Και κανείς δεν άκουσε ποτέ κάτι γι αυτές, αλλά ούτε και κανείς τις αναζήτησε.

